**Mester Béla**

MTA Bölcsészettudományi Kutatóközpont

Filozófiai Intézet

mester.bela@btk.mta.hu

***Hogyan került a* józan ész *a* balgatag *szerepébe?***

A filozófia történetében alapvetően két vonulatot figyelhetünk meg abban a tekintetben, hogy mit tart az adott gondolkodó az emberi elme képességeinek különbségéről. Az egyik kiindulópont szerint alapvető különbség van a *bölcsesség* és a *balgaság* között, a feladat pedig éppen ennek a különbségnek a leírása, megragadása, magyarázata, föltéve, hogy nem tekintjük magyarázatra nem szoruló, egyben megmagyarázhatatlan evidenciának. (Ezt a megkülönböztetést egészíti ki gyakran az *őrült* és a *zseni* típusa, újabb interpretációs feladatot adva a kettő különbségének és kapcsolatának, valamint az előző fogalompárhoz való viszonyának megvilágításával.) A *balgaság*ot és szinonimáit itt valamiféle képességhiányként értelmezik, ami legösszetettebb módon az *insipiens* terminus középkori filozófiai használatában jelenik meg, amely egyszerre jelenti a *sapiens* ellentétét, a „nem bölcset”, valamint a *balgát,* ugyanakkor a nyelvtudat beleérti az érzékelő (valójában ízlelő) képesség tompaságát vagy teljes hiányát, és átvitt értelemben a vallási érzéketlenséget is. Az ilyen ember taníthatatlan, reménytelen eset, állapotát csak az isteni kegyelem gyógyíthatja. A másik kiindulópont szerint – amely jóval szélesebb körre jellemző, mint a klasszikus racionalizmus – minden ember egyazon értelemmel rendelkezik, a feladat pedig ezen értelem helyes használatának az elsajátítása egyfajta elmebeli lomtalanítás, a helyes gondolkodást akadályozó babonáktól, téves hagyományoktól és indulatoktól való megszabadulás révén. Itt elméletileg nem létezhet születésétől fogva, reménytelenül *balga* ember; a gyakorlatban azonban mégis azzal kalkulál az ebből az alapvetésből kiinduló filozófus, hogy az emberek óriási többsége sohasem lesz képes elvégezni a szükséges előzetes lomtalanítást elméjében, így a bölcs *kevesek* és a bölcsességre képtelen *sokaság* alapvető episztemológiai különbsége, ha rejtetten is, de mégis megmarad.

Előadásomban annak a folyamatnak a feltárásához kívánok hozzájárulni, amelynek során a modern, professzionalizálódó filozófia a *bölcs* ellentéteként nem a *balgát,* hanem a filozófiai gondolkodásra alkalmatlanként bemutatott *józan észt* kezdte felmutatni; bizonyos értelemben a (csupán) *józan ésszel* rendelkező köznapi embert helyezve a *balgatag* egykori pozíciójába. Ennek a XVIII–XIX. századi filozófiai irányzatok közötti vitákban felbukkanó gondolatnak máig ható következményei vannak a filozófiai gondolkodás társadalmi szerepének értelmezésében mind a filozófusok önképében, mind társadalmi megítélésükben. A magát a *józan ésszel* szemben tételező filozófiai gondolkodás világosan megfigyelhető a német klasszikus bölcseletben, ám ennél is élesebb megfogalmazásokban jelentkezik a XIX. századi magyar filozófiai életben, amelyeket azóta is a professzionális filozófia hazai győzelmeként tartunk számon. az előadás egyik célja annak a bemutatása, hogy ezt meggondolatlanul tesszük.

**Kulcsszavak:** *balgaság, bölcsesség, elme, józan ész, őrültség, professzionális filozófia, zseni*.